Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 231/03)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang offentliggøres i Kommissionens eAmbrosia-database.

ENHEDSDOKUMENT

»Radicchio di Chioggia«

EU-nr.: PGI-IT-0484-AM01 — 5.12.2019

BOB () BGB (X)

1. Betegnelse

»Radicchio di Chioggia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Radicchio di Chioggia« tildeles produktion fra planter tilhørende familien Asteracee, slægten Cichorium, arten inthybus, sorten silvestre. Der findes to typer »Radicchio di Chioggia«: »precoce« (tidlig) og »tardiva« (sen).

Planten har afrundede, tætsluttende blade, der danner et karakteristisk rundt hoved: bladene har en mere eller mindre intens rød farve med hvide ribber.

De særlige egenskaber ved de to typer er:

— for typen precoce (tidlig) med fast hoved og en vægt på 200-600 g, blade med en karakteristisk farve fra karmosinrød til amarant, sprød konsistens og med en sød eller let bitter smag

— for typen tardivo (sen) med meget kompakt hoved, vægt på 200-600 g, amarantfarvede blade, mellemsprød konsistens og bitter smag.

»Radicchio di Chioggia« markedsføres med den pæleformede rod afskåret med et rent snit under rodhalsen.

Hovederne skal være hele og af lav vækst, se friske ud, være fri for skadegørere og skader forårsaget heraf eller af fugt. Eventuelle skader fjernes om nødvendigt ved afpudsning.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hele dyrkningen og høsten foregår inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Ved overgangen til forbrug skal radicchio, der bærer betegnelsen »Radicchio di Chioggia PGI«, emballeres i beholdere, hvis egenskaber sikrer en god opbevaring af produktet. Hvis produktet er bestemt til forarbejdningsindustrien, kan det ligeledes markedsføres i egnede beholdere (bins).

Hver beholder skal være tildækket og forseglet således, at indholdet ikke kan tages ud uden at bryde forseglingen. Al emballage skal ligeledes være udstyret med et sporingssystem for indholdet ved hjælp af et partinummer.

Efter afpudsningen på marken kan »Radicchio di Chioggia« emballeres efter at være blevet forberedt til forbrug. Denne emballering kan udføres i forarbejdningsenheder, som ligger uden for produktionsområdet som fastsat i punkt 4.

3.6. Særlige regler for mærkning af det produkt, som betegnelsen henviser til

Logoet består af et skjoldformet våbenmærke på hvid bund, med gul rand, brun kant og sort profil, i midten en rød løve i middelalderstil, omrandet af en indskrift i store bogstaver i rødt RADICCHIO DI CHIOGGIA I.G.P.

Skrifttype: Garamond.

Skriftstørrelse: maksimum 50 — minimum 10.

Cirklens diameter: maksimum 15 — minimum 3.

Logoets farve:

Rød = Magenta 95 % — Yellow 80 %

Gul = Magenta 7 % — Yellow 85 %

Brun = Cyan 12 % — Magenta 60 % — Yellow 95 %

Sort = 0 Black 100 %

Logoet »Radicchio di Chioggia I.G.P.«, der allerede figurerer på beholderne, kan ikke genbruges.

Beholderne skal også være forsynet med oplysninger, der gør det muligt at identificere

— navn eller selskabsform og adresse på producenten eller hjemsted for den enkelte producent eller producentorganisation og pakkevirksomhed.

— nettovægt ved pakning og klasse,

— eventuelle supplerende oplysninger, der ikke er anprisninger og heller ikke vildleder forbrugeren om produktets art og egenskaber.

I alle tilfælde skal de forskellige oplysninger vedrørende »Radicchio di Chioggia« være angivet med betydeligt mindre bogstaver end dem, der er anvendt til den geografiske betegnelse.

4. Kort angivelse af det geografiske områdes afgrænsning

Produktionsområdet for »Radicchio di Chioggia« af typen »tardivo« omfatter hele det område, der hører under kommunerne Chioggia, Cona og Cavarzere i provinsen Venezia, kommunerne Codevigo og Correzzola i provinsen Padova og kommunerne Rosolina, Ariano Polesine, Taglio di Po, Porto Viro og Loreo i provinsen Rovigo. Typen »precoce« produceres kun i kommunerne Chioggia og Rosolina, hvor de særlige jordbunds- og klimaforhold gør det muligt at opnå de særlige egenskaber.

5. Tilknytning til det geografiske område

Der er to elementer, der er karakteristiske for laguneområdet: de beskedne temperaturudsving inden for den enkelte dag og fra dag til dag og de fremherskende vinde, de typiske »bore« fra Adriaterhavet, som bidrager til at blande de lavtliggende luftlag og dermed forhindrer, at der opstår stillestående fugtlommer, som ville have negativ indvirkning på planternes sundhed.

Den løse lerholdige jord egner sig til dyrkning af typen »tardiva«, da for høje temperaturer ville forhindre, at hovedet lukkes i den typiske runde form, og ville medføre for tidlig blomstring.

Typen »precoce« kan derimod kun dyrkes i kystkommunerne Chioggia og Rosolina. Dette skyldes flere omstændigheder: den sandede jord, beliggenheden ved havet og dermed andre temperaturer end i det indre af landet, stærkere vinde og adgang til kunstvandingsvand fra vandførende lag, der ligger tæt under jordoverfladen, og hvor vandet kan hentes ved gravning af passende huller, kaldet buse.

Den sandede jord og det særlige klima i kystkommunerne Chioggia og Rosolina skaber de ideelle betingelser for dyrkning af dette produkt. Undersøgelser har vist, at det er afgørende at beskytte »Radicchio di Chioggia« mod stress som følge af for store temperaturudsving og stærke variationer i jordens fugtighed, og at dyrkning under andre betingelser medfører for tidlig blomstring for helt op til 50-60 % af planterne, med heraf følgende store produktionstab og en stærk reduktion i hovedbladenes farve.

Dette produkt adskiller sig fra andre radicchio-sorter ved et højt proteinindhold, der, målt i forhold til den tørre plante, ligger på mellem 1,0 % og 1,4 %, og et højt indhold af kalium, fosfor og calcium. Dette gør, sammen med det lave kalorieindhold, denne radicchio særlig værdifuld i ernæringsmæssig henseende.

At Chioggia-egnen er blevet anvendt til grønsagsdyrkning fra gammel tid, fremgår af kort fra 1700 over »Villa Episcopale« og de af Alessandro Ottolini indsamlede statistiske oplysninger om skolerne i »Podestà di Chiazza« (det nuværende Chioggia), hvor »Scuola di S. Giovanni di Ortolani« (skole opkaldt efter Sankt Johannes, grønsagsavlernes helgen) med sine 544 elever kom ind på andenpladsen lige efter den endnu mere bekendte »Scuola dei pescatori« (fiskernes skole).

I den månedlige udgivelse fra Istituto federale di Credito per il Risorgimento delle Venezie fra marts 1923, offentliggjort af Premiate Officine Grafiche Ferrari, står radicchio opført som en af de planter, der dyrkes i vekseldrift med andre grønsager. Dette bekræftes i Pagani-Galimbertis værk (1929) »Cenni di economia orticola«, som beskriver metoden til dyrkning af radicchio i lagunens inddæmmede sandområder.

Med opførelsen af et stort frugt- og grøntsagsmarked i nærheden af produktionsområdet har man løst problemerne med markedsføring og distribution af produktet. Hertil havde man allerede fra 1860 brugt jernbanelinjen Verona-Chioggia.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it), og klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 179 af 19.6.2014, s. 17.